Midt i det blikstille vand imellem rismarkerne i landsbyen Ogata i det nordlige Japan træner eliteroeren Fie Udby Erichsen fra Hobro i disse dage med sin makker Lærke Berg Rasmussen. De har fået tildelt en vandingskanal og træne i – de perfekte betingelser til roning, lyder det fra træner Mads Haubro Petersen. -	Kanalen er kun fire baner bred, og så er der nogle virkelig høje træer ude i siden, siger han. -	Selv når det stormer, så er er helt roligt vand. Så forholdene er helt fantastiske, men det er meget specielt, siger han. Om lidt over en uge gælder det OL i Tokyo, og de to kvinder skal have helt styr på makkerskabet i dametoeren inden da. Tre måneder som ro-par Lærke Berg Rasmussen og nordjyske Fie Udby Erichsen roede for første gang sammen i april. Normalt sidder Fie alene i en singlesculler, en disciplin hun blandt andet vandt OL-sølv i tilbage i 2012 i London. -	Det er jo to af Danmarks stærkeste - hvis ikke de stærkeste - kvinder. De har begge to vundet medaljer før og ved begge to, hvad der skal til. De har bare aldrig roet sammen før, forklarer Mads Haubro Petersen. Så især koordination og samarbejde er dét, de fokuserer på lige nu i træningen. -	Det er vores lille hurdle, at de skal ro i en båd, der er meget svært at ro i, hvis man ikke har roet sammen i lang tid. Så det er stadigvæk det, vi slås med, forklarer træneren. -	Men deres indstilling er fantastisk, og de er virkelig nogle ihærdige og rigtig dygtige roere, understreger han. Corona-isolation På grund af Covid-19 er dette års OL en noget anderledes af slagsen. Det betyder nul tilskuere og omfattende restriktioner for atleterne. Blandt andet sover de hver for sig og må ikke bevæge sig frit rundt på deres hotel. -	Alle bor på eneværelser, og det er uvant. Og så har vi en have, hvor vi skal tage brandtrappen ned fra femte og fjerde sal, hvor vi bor, forklarer træneren. -	Og ellers så må vi tage en vareelevator op til restauranten. Heller ikke, når de skal hen til rismarkerne og træne, må Fie Udby Erichsen og resten af holdet køre hen hvor de vil, fordi ikke må have nær kontakt med lokalbefolkningen. -	Alle de danske OL-roere har fire biler, hvor vi efter nogle dage fik lov til at køre alene ud til træning. Men kun hvis vi lovede, at vi kun kørte den vej uden stop ved tankstationer eller lignende, siger Mads Haubro Petersen. Søndag gælder det Tokyo I slutningen af weekenden rykker de danske ro-hold træningen tættere på OL. Det vil sige, at de skal træne på saltvand i Tokyo de sidste seks dage op til Legene. Det er også her, selve regattaerne kommer til at foregå. -	Normalt er det ferskvand vi ror på. Og det er klart, at man kan mærke forskel på, om det er brakvand eller søvand eller saltvand, siger Mads Haubro Petersen. Men med de to stærke kvinders indstilling er træneren sikker på, at de vil nå langt: -	De er meget forskellige af sind, men fordi de har samme mål, så går det fantastisk med dem, slutter han. Første konkurrencedag for den nordjyske roer og hendes makker er 24. juli. Se hele OL-programmet her. Se eller gense TV2 Nords serie Coronaliv med Fie Udby Erichsen her:

Referat:
Mads Haubro Petersen træner Fie Udby Erichsen fra Hobro til OL i en lille japansk landsby.